
Folkekirkens Mission
”Folkekirkens Mission” kendes i dag, i 2026, først og fremmest fra en formulering i Betænkning 1477, fra 2006, som lyder:
”Folkekirkens mission som kristen kirke er at forkynde Kristus som hele verdens frelser.”
Men ”Folkekirkens Mission” beskriver også en helt specifik afdeling og organisation, som blev til i 1960erne med navnet Folkekirkens Missionsråd, blev selvstændig organisation i 1997 med navnet Folkekirkens Mission, og endte med i 2012 at blive integreret i Folkekirkens organ for mellemkirkelige anliggender, Det Mellemkirkelige Råd, MKR. Det er historien om denne organisation, der fortælles her. Den tager sin begyndelse ved et ønske blandt Dansk Missionsråds folkekirkelige medlemsorganisationer om at forankre arbejdet med det, der først var kendt som ydre mission, senere global mission i Folkekirken og dens menigheder. Men efter en længere udvikling ender Folkekirkens Mission med at blive helt løsrevet fra Dansk Missionsråds netværk og finder et nyt leje som integreret del af Det Mellemkirkelige Råd.
Folkekirkens Missionsråd 1965-1997
Dansk Missionsråd, DMR, blev stiftet i 1912 som et samarbejdsorgan for folkekirkeligt baserede missionsselskaber. Men efter Anden Verdenskrig voksede der en erkendelse frem i DMR om, at fællesskabet om global mission måtte være økumenisk (cf Harald Nielsens artikel om ”DMR: fra konfessionel til økumenisk organisation”). Det var der flere, der var skeptiske overfor. Betænkningerne gik på det, at folkekirkelige menigheders indsamling ville komme frikirker til gode. Ville det gå an? Desuden havde det vist sig så svært at finde interesse og økonomisk opbakning til ydre mission i folkekirkens menigheder, og der var en frygt for, om det ville blive endnu mere vanskeligt, når fællesskabet blev økumenisk.

Der var dog et flertal i DMRs bestyrelse og repræsentantskab, som var positivt stemt overfor en økumenisk profil, og derfor blev der vedtaget nye vedtægter i november 1962 med åbenhed for frikirker. For at imødekomme bekymringerne blev der kort tid efter, i 1965, dannet en afdeling i DMR, Folkekirkens Missionsråd, med det mandat at varetage rent folkekirkelige interesser. Fokus i Folkekirkens Missionsråd var at udfordre den såkaldte ellipsestruktur, hvor Folkekirken varetager opgaver i sogn, provsti og stift, mens en række opgaver overlades til frie kirkelige organisationer, herunder missionsbevægelser.

Der var dog flere forhold, der hæmmede opgaven med at engagere folkekirkelige menigheder i global mission. Det ene var den folkelige forankring. I tiden omkring Dansk Missionsråds tilblivelse i 1912 var der en stor folkelig interesse i arbejdet med det, der blev kaldt ”ydre” mission, adskilt fra den ”indre” mission, som var arbejdet med forkyndelse og diakoni i Danmark. Ydre mission var båret dels af en nød for menneskers udsatte situation, dels af en nysgerrighed efter viden om de kuriøse steder rundt om i verden, både der hvor Danmark havde kolonier, men også der, hvor kristne kirker havde slået rødder, og hvor danskere var engageret. Men i takt med fremvæksten af den statslige ulandshjælp i 1960erne og en større viden om kolonialismens udfordringer, som blev tilgængelig efter kolonitidens ophør, svandt det folkelige engagement i ydre, eller global mission, som det efterhånden kom til at hedde. Det indebar blandt andet, at ordet ”mission” fik negative associationer til kolonialisme, eller at det blev opfattet som en aktivitet udelukkende i udlandet, hvad der i praksis indebar, at det var en niche-aktivitet. Mission blev derfor ikke opfattet som relevant i en dansk, folkekirkelig sammenhæng, hverken som udtryk for et dansk engagement i udlandet, og slet ikke som en beskrivelse af en indsats i Danmark.

Det andet aspekt, der virkede hæmmende for lancering af global mission i folkekirkens menigheder, var netop det nævnte økumeniske perspektiv. Når Dansk Missionsråd arbejdede økumenisk, vakte det en frygt for, at luthersk teologi skulle blive udvandet eller engageret i politiske diskussioner. For den økumeniske bevægelse var omfattet af en del kritik, fordi den var aktivistisk og engageret i sager, der var politisk strid om, lige fra kampen mod apartheid, som blev en kernesag efter Kirkernes Verdensråd møde i Uppsala i 1968, til miljøproblematik og flygtninges forhold. 

Der var med andre ord en stor opgave med at genvinde en folkelig forankring af arbejdet med global mission, som de folkekirkelige medlemsorganisationer i Dansk Missionsråd havde brug for at arbejde med. Konkret handlede arbejdet i Folkekirkens Missionsråd om at fremme forståelsen for ydre mission i Ålborg og Roskilde stifter, hvilket var begyndelsen på stiftsudvalg overhovedet. Efter en årrække var der oprettet stiftsudvalg for ydre mission i alle stifter, og Roskilde stift havde desuden etableret provstikomiteer, godt hjulpet på vej af Frode Bay, som blev ansat i 1974.

”Pastor Frode Bay fra Kalundborg og Slagelse havde været missionær for Brødremenighedens Danske Mission (BDM) i Tanzania, og efter sin hjemkomst blev han ansat i DMR med den opgave at rejse rundt og agitere over for biskopperne om oprettelse af stiftsudvalg for ydre mission...” (Sørensen 2006)

Ledelsen af Folkekirkens Missionsråd var i den første periode varetaget af bestyrelsen og administrativt udfoldet af deltidsansatte som f.eks. Inge Tranholm Mikkelsen (1928-2001) og Flemming Kramp (1934-2018).

I 1986 blev der vedtaget nye vedtægter i Dansk Missionsråd, som indebar, at Folkekirkens Missionsråd gik fra at være en ”særlig” afdeling til at være ”særlig aktivitet,” og skiftede navn til Dansk Missionsråds Folkekirkelige Afdeling fra 1987. Motivationen for ændringen var netop, at Missionsrådet kunne engagere sig i ”særlige aktiviteter,” som kun en del af medlemsorganisationerne var interesseret i, og på den måde øge handlefriheden for fællesskabet og i det hele taget muligheden for, at Dansk Missionsråd kunne blive et handlingsfællesskab og ikke blot et samtalefællesskab. Det var i øvrigt den samme vedtægtsændring, der åbnede muligheden for en projektafdeling, som blev kaldt DMR-P, og som ved årtusindskiftet blev selvstændig som DMR-U (”U” for udviklingsafdeling), og senere, i 2021, blev til CKU, Center for Kirkeligt Udviklingssamarbejde.

Vedtægtsændringen skabte en del diskussion og medførte, at flere medarbejdere tilknyttet Folkekirkens Missionsråd forlod arbejde. For sigtet mod øget handlingsfællesskab kunne opfattes som en prioritet på bekostning af ”den store opgave: at kalde vore hjemlige kirker til mission,” (Tranholm-Mikkelsen 1987). At der var en bred interesse i at engagere Folkekirkens menigheder i globale forhold, som ikke kun fandtes hos missionsbevægelser og frie kirkelige organisationer, kan noteres ud fra det faktum, at der på forsøgsordning blev etableret et mellemkirkeligt råd i 1989, som også fik nedslag i diverse stiftsudvalg. 
Folkekirkens Mission 1997-2012
Diskussionerne omkring Folkekirkens globale engagement fortsatte i de næste år, og i takt med at missionsselskabernes indtægtskilder svandt ind, voksede interessen i, at arbejdet med Folkekirkens menigheder blev opprioriteret. Det åbnede der sig en mulighed for, da Lægmandsbevægelsen for Ydre Mission nedlagde sig selv i 1996 og overførte formuen til Dansk Missionsråd. Elleve organisationer (cf. tabel 1) bakkede op om det, og i 1997 blev DMRs Folkekirkelige afdeling derfor selvstændig og fik navnet Folkekirkens Mission. Formålet var ifølge vedtægternes §1, ”at styrke kendskabet til og deltagelse i kirkens mission i hele det folkekirkelige netværk.” 

”En af begrundelserne for pilotprojektets iværksættelse var en erkendelse af, at man i en tid, hvor de danske missionsselskabers traditionelle bagland i form af trofaste støtter og kredse forsvandt, var nødt til at finde nye veje for at formidle forståelse for og engagement i mission til Folkekirkens menigheder.” (Sørensen 2006).

Der blev oprettet en styregruppe, det såkaldte FORUM, med en repræsentant fra hver medlemsorganisation og en repræsentant for stiftsudvalgene for ydre mission (Malmgart 2000b).

	Brødremenighedens Danske Mission
	Den Nordisk kristne Buddhistmission

	Dansk Armenier Mission
	Det Danske Missionsselskab

	Danske Etioper Mission
	KFUM og KFUKs internationale udvalg

	Dansk Kherwaramission
	Spedalskhedsmissionen

	Dansk Santalmission
	Sudanmissionen

	Den danske Israelsmission
	


Tabel 1 Medlemsorganisationer af Folkekirkens Mission 1997-2000
Pilotprojektet var målrettet fire geografisk afgrænsede områder, nemlig Århus stift og Fyns stift, og desuden Nørrebro provsti i København og Gjellerup sogn i Herning.

Den første leder i Folkekirkens Mission, Lars Nielsen, beskrev situationen som et paradigmeskifte, hvor ”dansk mission er på vej væk fra missionsselskaberne som ankerpunkt for mission,” og at pilotprojektet derfor handlede om at undersøge, om det var muligt at skabe et nyt omdrejningspunkt i Folkekirkens menigheder, blandt andet ved at introducere begrebet ”missional” kirke (Nielsen 2000). Ordet ”missional” var et udtryk for ”kirkens essentielle natur og kaldelse som Guds kaldte og sendte folk,” (Nielsen 1999), og kunne opfattes som et forsøg på at skabe en ekklesiologisk, altså kirkeorienteret, version af begrebet Guds mission. For i udtrykket missional kirke knyttes mission tæt til kirken, og 
”angiver, at det er kirken, der i sin natur er forpligtet på mission, og at mission altså ikke er en bibeskæftigelse som særligt interesserede i forskellige interesseorganisationer.” (Nielsen 1999)

En række projekter blev støttet eller lanceret i pilotperioden, herunder Folkekirkens Skoletjeneste, som blev lanceret i 1995, og Konfirmand Aktion, som blev grundlagt i 1996. Begge er stadig aktive i dag om end i andre organisatoriske rammer.

Det var en del af opgaveporteføljen i projektperioden at undersøge, om der kunne etableres et økonomisk grundlag for at videreføre projektet. Men i evalueringen fra år 2000 blev det klart, at der ikke kunne rejses særlig mange midler til det, der nu blev kaldt ”glokal” mission i Folkekirkens menigheder, som udtryk for at det ”globale” engagement var ”lokalt” forankret. Sagt med andre ord var der ikke vilje i Folkekirkens menigheder til at støtte missionsorganisationernes projekter i udlandet, og da det samtidig ikke var muligt at bruge ligningsmidler til det, blev det et åbent spørgsmål, hvordan projektet kunne videreføres (Malmgart 2000 a og b). 

Men det var ikke kun økonomi, der truede udviklingen af Folkekirkens Mission. For der var to andre ting, der spillede en nok så stor rolle, og det var i første række uafklaret forventningsafstemning og i anden række organisatoriske særhensyn. Forventningerne i de missionsorganisationer, der var med til at stifte Folkekirkens Mission var, at deres investering på sigt ville resultere i, at de fik en ny, væsentlig indtægtskilde til at drive deres respektive globale arbejde. Da det ikke skete, smuldrede opbakningen. Desuden blev det klart, at der nok var vilje til at stifte et fælles organ som Folkekirkens Mission, og at det kunne drøftes, om der kunne etableres en fælles administration, men når det kom til stykket, var der ikke vilje til at lade fællesskabet have fortrin for særhensyn. Tilliden til fællesskabet eroderede, da Etiopermissionen, Israelsmissionen og Armeniermissionen forlod pilotprojektet, og den fik et afgørende knæk, da Santalmissionen og Det danske Missionsselskab valgte at fusionere i 1999 og dermed gå enegang.

Efter pilotfasen blev Folkekirkens Mission reduceret i størrelse og indgik i et fælles sekretariat med Dansk Missionsråd og Dansk Missionsråds Udviklingsafdeling. Dog blev Folkekirkens Mission helt uafhængigt af DMR med virkning fra 2001, hvilket blandt andet indebar, at stiftsudvalg for mission kunne blive fuldgyldige medlemmer og ikke kun samarbejdspartnere. Stiftsudvalgene blev som sagt ikke længere kvalificeret sprogligt af ”ydre mission,” men kun af ”mission,” hvad der afspejlede, at skellet mellem ”ydre” og ”indre” mission ikke længere var aktuelt. I stedet var der tale om ”global” mission. Desuden gav ”glokal” eller ”global mission” mulighed for at inkludere arbejdet med religionsmødet i Danmark (Sørensen 2006), som var igangsat af det såkaldte ”Islamudvalg,” under ledelse af Harald Nielsen, og som både fik afløb i regi af Folkekirkens Mission, men også resulterede i oprettelsen af Folkekirke og Religionsmøde fra år 2000.
Finansieringen i denne tid blev sikret gennem medlemsgebyr fra såvel missionsorganisationer, som betalte en procentdel af deres indtægter, og et fast (lille) gebyr fra Folkekirkens stiftsudvalg for mission.

Hovedopgaven for Folkekirkens Mission havde været ”det holdningsbearbejdende arbejde ind i Folkekirken,” (Sørensen 2006), og efter 2003 blev det opprioriteret med den konsekvens, at blandt andet det meget praktiske samarbejde om Konfirmand Aktion i 2005 overgik til at være et samarbejdsprojekt mellem Teologisk Pædagogisk Center og enkelte andre missionsorganisationer, blandt andet Danmission. 
Efter en reorganisering i 2005 med en halvering af budget blev opgaveporteføljen for Folkekirkens Mission at løse konsulentopgaver i relation til missionskonferencer, til stiftsudvalgenes arbejde og koordinere viden om mission i Folkekirken og missionsselskaberne.
Thorkild Sørensen opsummerer indsatsen på følgende måde.
”FKM har i hele forløbet – fra 1997 og til i dag – ... gennem et langt sejt træk formået at være med til at gøre mission synlig i Folkekirken.” (Sørensen 2006)

De konkrete opgaver for Thorkild Sørensen, som var ansat halvtids fra 2001-2006, og efter ham Kristen Skriver Frandsen fra 2007-2011, var at planlægge konferencer om mission, forestå fundraising og dele viden om de frie kirkelige missionsselskabers arbejde (Kristen Skriver-Frandsen i personlig korrespondance). Det skete både igennem Kirke Hos Os, som var et inspirationsmateriale til menighederne, og igennem Kirken Update, som gav ”information om, hvor kompleks kirken er.” Kirken Update havde på sit højeste 1.600 abonnenter, og blev vedligeholdt af Kristen Skriver Frandsen indtil 2020 (fra 2012-2020 som en del af Dansk Missionsråds arbejde).

De store konferencer, Folkekirkens Missionskonference, blev afholdt fra 2002 indtil 2016. Ambitionen var at afholde en konference ca. hvert andet år, og der blev således afholdt 6 konferencer. Emnerne spændte vidt, og det samme gjorde ressourcepersonerne. I 2010 deltog Lamin Sanneh blandt andet og talte om det, at det kristne evangelium grundlæggende er præget af at være et oversættelsesarbejde, både lingvistisk og kulturelt, mens der i 2016 var deltagelse af en større international arbejdsgruppe om missional kirke.

Efter Folkekirkens Missionskonference i 2010 nedsatte bestyrelsen for Folkekirkens Mission en arbejdsgruppe, der tog bestik af situationen. For missionsselskaberne var ikke længere i stand til at betale for arbejdet, selvom det var skåret ned som beskrevet. Arbejdsgruppen sonderede muligheder og foreslog, at Folkekirkens Mission blev integreret i Det Mellemkirkelige Råd med et kommissorium, der 1) handlede om at fremme folkekirkens engagement i mission og religionsmøde, globalt og lokalt, 2) at mission blev en naturlig del af folkekirkens liv og virke, 3) at der blev etableret inspirationsfora, 4) at fortsætte samarbejdsopgaver, herunder afholdelse af Folkekirkens Missionskonference hvert andet år, og 5) at følge den internationale debat om mission.

Med små ændringer blev det kommissorium godkendt af Det Mellemkirkelige Råd i 2011, dog på betingelse af, at Kirkeministeriet opretter en stilling. Da det kom på plads, blev Folkekirkens Mission fra 2012 en del af Det mellemkirkelige Råd som en arbejdsgruppe, og derved endelig en integreret del af Folkekirkens arbejde (Sørensen 2012). Forbindelsen til missionsbevægelsen blev varetaget af en styre- eller arbejdsgruppe, hvor to ud af de seks pladser var forbeholdt folkekirkelige missionsselskaber. Sammen med stiftsudvalg bidrog missionsselskaberne til driften, indtil Det Mellemkirkelige Råd i 2019 skønnede, at det ikke længere gav mening at opretholde ”arbejdet vedrørende folkekirkens mission som særlig arbejdsgren,” eftersom ”missionsdimensioner i høj grad spiller ind i Mellemkirkeligt Råds prioriteringer både nationalt, internationalt, omkring trosfrihedsarbejde og ikke mindst omkring det fremvoksende migrantsamarbejde i Folkekirken,” (Nygaard og Jørgensen 2019).

20260923/HSP
Til videre læsning
Arendt, Niels Henrik (2015), ”Mellemkirkeligt arbejde i 25 år,” 
	In: Kristeligt Dagblad, kronik 2.januar.
Christiansen, Helle og Nielsen, Lars (2000), ”Forslag til justerede indstillinger til Folkekirkens 
Missions fremtidige profil og samarbejdsmodel,”
Dokument FKM-S 7/00 – bilag 2.
Frandsen, Kristen Skriver (2020), ”Kirken Update ophører – en missionær takker af,”
In: Kirken Update.
Nygaard, Birger og Jørgensen, Jonas A. (2019), Memorandum of Understanding mellem 
Folkekirkens Mellemkirkelige Råd og Dansk Missionsråd vedrørende samarbejdsfelter mhp integration af økumeniske temaer og mission i folkekirken.
Malmgart, Liselotte (2000 a), Rapport: Evaluering af Folkekirkens Mission, februar 2000, 
	Christiansfeld.
Malmgart, Liselotte (2000 b), Sammenfatning. Rapport: Evaluering af Folkekirkens Mission, februar 
2000,
Christiansfeld.
Mogensen, Mogens S. (2004), ”På vej mod en missional folkekirke. Fra en kirke uden mission, over 
en kirke med mission, til en kirke, der er mission,”
In: Ny Mission, vol.6, 2004.
Nielsen, Lars (1999) ”Paradigmeskift i dansk mission,”
	In: Kritisk Forum for praktisk teologi, vol.77.
Skriver-Frandsen, Kristen (2011), ”Referat 17-maj mødet om FKM i Odense,” 
Notat i Dansk Missionsråds online arkiv.
Sørensen, Jørgen Skov (2012), Folkekirkens Mellemkirkelige Råds årsberetning 2012.
Sørensen, Thorkild (2006), Folkekirkens Mission fra begyndelsen til i dag,
Hæfte, udgivet af Dansk Missionsråd.
